Vinje kirke (Telemark)

Vinje kirke er en korskirke fra 1796 i Vinje kommune, Telemark fylke. Byggverket er i tre og har 225 plasser. Det er en tømret korskirke med prekestolalter, tegnet av landets fremste bondearkitekt på den tid, Jarand Rønjom. Alterbildet ble forært kirken i 1932 av Henrik Sørensen, som også dekorerte den i varme farger sammen med bygdekunstneren Sveinung Fetveit og Olav Kringlegarden. Dagfin Werenskiold har skåret ut symbolene på kirkebenkene. Vinje stavkirke Kirken i Vinje omtales i middelalderen som Vinjar kirkja. Det var en stavkirke, uten stoler og benker, slik at menigheten satt på gulvet. På den tiden ble kirker heller ikke varmet opp om vinteren. Da stavkirken ble revet (antagelig i 1795), sendte sogneprest Marcus Monrad to gamle planker til København (disse plankene kom senere til Oldsaksamlingen i Kristiania). På en av dem var det flere vers skrevet med runer. Den andre inneholdt en historisk runeinnskrift: Sigurþr jalssun ræist runar þesar lougardagen æftir Botolfsmæso er an flyþi higat ok vildi æigi ganga til sætar viþ Sverri foþurbana sin ok bræþra («Sigurd Jarlsson risset disse runene lørdagen etter Botolvsmesse, da han flyktet hit og ikke ville gå til forlik med Sverre, sin fars og brødres banemann»). Sigurd Jarlsson var en uekte sønn av Erling Skakke, som falt i 1179, og brødrene hans var Magnus og Finn, som falt i 1184 og 1185 i krigen mot kong Sverre. En middelaldersk vievannskjele fra Vinje kirke befinner seg på Nationalmuseet i København. Fra stavkirken er også bevart en kapitelløve. Denne er ifølge Roar Hauglid skåret av samme person som står bak utskjæringene på portalen fra Øyfjell stavkirke. Under gulvet i koret i den gamle stavkirken ble det funnet en «svartebok» fra 1500-tallet – den såkalte Vinjeboka, som i dag befinner seg i Oslo katedralskoles samling. Referanser Litteratur Amund Helland: «Vinje herred», i Topografisk-statistisk beskrivelse over Bratsberg amt. Anden del. Kristiania: Aschehoug, 1900. Sørmoen, Oddbjørn og Havran, Jiri (2001). Kirker i Norge, bind 2: 1700-tallet. Skjønnhetens århundre. Oslo: ARFO. s. 116-119. ISBN 82-91399-10-7. CS1-vedlikehold: Flere navn: forfatterliste (link) Henriksveen, Herman, red. (1986). Kirker i Telemark. Stathelle: Flora forlag. s. 176-177. ISBN 82-90695-00-4. Eksterne lenker (no) «Vinje kirke (Telemark)». Kirkesøk. Den norske kirke. Vinje kyrkjelege fellesråd (no) «Vinje kirke (Telemark)». Kulturminnesøk. Riksantikvaren – Direktoratet for kulturminneforvaltning.